B'daqqa ta' pinna fil-Berġa ta' Aragona ġie ffirmat ftehim biex in-Norveġja u l-pajjiżi li jiffurmaw iż-Żona Ekonomika Ewropea jagħtu kontribuzzjoni ta' tmien miljun ewro lil Malta. Flus li se jissarrfu f'erba' proġetti ewlenin fis-setturi tas-saħħa, dawk f'riskju ta' faqar, għall-Kunsilli Lokali u għall-wirt kulturali Malti. Is-Segretarju Parlamentari għall-Fondi Ewropej Aaron Farrugia, qal li dawn il-fondi se jissarfu fi proġetti li jmissu man-nies – u li jridu jiġu implimentati sas-sena 2021. Aktar minn żewġ miljun u erba' mitt elf se jintefqu mill-Ministeru tas-Saħħa; biex jimplimenta proġetti għal trabi bil-Phenylketonuria, u għal apparat ta' ttestjar tad-demm. Iżda l-akbar amont ta' fondi se jmorru għall-ġid tat-tfal bl-awtiżmu. Il-fondi l-oħra se jintużaw mill-Appoġġ, mill-Kunsilli Lokali, u minn Heritage Malta. L-Ambaxxatriċi tan-Norveġja għal Malta qalet li tittama li l-ftehim ikun ta' għajnuna għas-soċjetà Maltija biex filwaqt li jikkumbatti l-problemi soċjali, iżid il-protezzjoni tal-wirt kulturali Malti.